钦定古今图书集成/明伦汇编/氏族典/第065卷 > 《廖用贤尚友录》 > 虞庆则
## 钦定古今图书集成/明伦汇编/氏族典/第065卷 > 《廖用贤尚友录》 > 虞庆则

按《隋书虞庆则传》，“庆则，京兆栎阳人。本姓鱼，其先仕
于赫连氏，遂家灵武。庆则幼雄毅，性倜傥，有胆气，善鲜卑语。初以弋猎为事，中便折节读书。仕周，释褐中
外府行参军，稍迁外兵参军事，袭爵沁源县公。宣政
元年，授仪同大将军，除并州总管长史。二年，授开府，
拜石州总管。甚有威惠，境内清肃。开皇元年，进位大”
将军，迁内史监、吏部尚书、京兆尹，封彭城郡公，营新
都总监。二年冬，突厥入寇，庆则为元帅讨之。寻迁尚
书右仆射。后突厥主摄，图将内附，请一重臣充使，上
遣庆则往，授上柱国，封鲁国公，食任城县千户。九年，
转为右卫大将军，寻改为右武候大将军。开皇十七
年，岭南人李贤据州反，高祖议欲讨之，诸将请行，皆
不许。高祖顾谓庆则曰：“位居宰相，爵乃上公，国家有
贼，遂无行意，何也？”庆则拜谢恐惧，上乃遣焉。为桂州
道行军总管，以妇弟赵什柱为随府长史。什柱先与
庆则爱妾通，恐事彰，乃宣言庆则不欲此行，遂闻于
上。暨平，贤庆则，使什柱驰诣京奏事。什柱告庆则谋
反，庆则于是伏诛。